Lázár Jánost miniszterelnöki biztossá nevezi ki Orbán Viktor, hogy a nemdohányzók védelme érdekében eddig tett kormányzati intézkedések eredményeit megőrizzék, újabb intézkedéseket készítsenek elő, és összehangolják az ezzel kapcsolatos kormányzati feladatokat – írja a Hivatalos Értesítő legújabb száma.

Az áprilisi választás után Lázár nem kapott szerepet a kormányban, és a háttérbe húzódott. Szűkebb pátriája, Hódmezővásárhely életébe kezdett visszailleszkedni, de a jelek szerint a kormányfő szeretné azért maga mellett tartani a Miniszterelnökség korábbi vezetőjét.

Lázár feladata lesz a a dohánypiac szabályozását célzó kormányzati feladatok előkészítése és összehangolása, kormányzati stratégia kidolgozása, a hatósági eljárások hatékonyságának javítása, és az is, hogy uniós és nemzetközi szervezetek előtt képviselje a kormány álláspontját. Külön fizetést nem kap ezért, de egy egyfős titkárság segíti majd.

(Borítókép: Koszticsák Szilárd / MTI)